钦定古今图书集成/历象汇编/岁功典/第095卷 > 《隋书》 > 礼仪志
## 钦定古今图书集成/历象汇编/岁功典/第095卷 > 《隋书》 > 礼仪志

《齐制》：季冬晦，选乐人子弟十岁以上，十二以下为侲
子，合二百四十人。一百二十人赤帻皂褠衣，执鼗。一
百二十人赤布裤褶，执鞞角。方相氏黄金四目，熊皮
蒙首，元衣朱裳，执戈扬楯。又作《穷奇》《祖明》之类，凡十
二兽，皆有毛角。鼓吹令率之，中黄门行之，冗从仆射
将之，以逐恶鬼于禁中。其日戊夜三唱，开诸里门，傩
者各集，被服器仗以待事。戊夜四唱，开诸城门，二卫
皆严。上水一刻，皇帝常服，即御座，王公执事官第一
品已下，从六品已上陪列预观。傩者鼓噪入殿西门，
遍于禁内。分出二上，阁作方相，与十二兽儛戏喧呼，
周遍前后。鼓噪出殿南门，分为六道，出于郭外。